
NÁVRH VLÁDY

na skrátené legislatívne konanie o vládnom návrhu zákona, ktorým sa dopĺňa zákon
č. 215/2021 Z. z. o podpore v čase skrátenej práce a o zmene a doplnení niektorých zákonov v znení neskorších predpisov


Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa dopĺňa zákon č. 215/2021 Z. z. o podpore v čase skrátenej práce a o zmene a doplnení niektorých zákonov v znení neskorších predpisov.

Slovenská republika je ako malá a otvorená ekonomika mimoriadne citlivá na ekonomickú neistotu, ktorá je vyvolaná zvýšeným kolísaním na finančných trhoch, geopolitickými konfliktmi či rastúcim protekcionizmom v medzinárodnom obchode. Nedávne oznámenie o zavedení amerických ciel poukazuje na riziko eskalácie obchodných vojen, ktoré môžu negatívne ovplyvniť globálny obchod a investície. V takomto prostredí je kľúčové vytvárať podmienky na posilnenie odolnosti národného hospodárstva a podporovať jeho stabilitu aktívnou pomocou zamestnávateľom poskytnutím podpory v čase skrátenej práce.

Súčasná právna úprava zákona č. 215/2021 Z. z. o podpore v čase skrátenej práce a o zmene a doplnení niektorých zákonov v znení neskorších predpisov neumožňuje považovať aktuálne ekonomické podmienky v dôsledku obchodnej vojny (zníženie rastu vývozu tovarov, zvýšené obchodné bariéry, chýbajúci zahraničný odbyt, atď.) za takú udalosť, na ktorú sa aplikuje systémové, nárokové a transparentné poskytovanie podpory v čase skrátenej práce, ale ako trhový jav, ktorý je neoddeliteľnou súčasťou ekonomických cyklov a predstavuje bremeno rizika podnikania.

S cieľom zlepšiť efektívnosť a účinnosť podpory v čase skrátenej práce sa navrhuje rozšírenie definície vonkajšieho faktora aj na situácie, kedy k obmedzeniu činnosti zamestnávateľa dochádza vplyvom nepredvídateľných nadnárodných hospodárskych okolností.

Z uvedených dôvodov sa navrhuje prerokovať vládny návrh zákona v Národnej rade Slovenskej republiky v skrátenom legislatívnom konaní, nakoľko bez rýchleho zavedenia navrhovaného opatrenia sa vo väzbe na narastajúcu ekonomickú neistotu významne zvyšuje riziko vzniku alebo prehĺbenia hospodárskych škôd, kedy môže dôjsť k obmedzeniu činnosti zamestnávateľov, negatívnym vplyvom na udržanie konkurencieschopnosti zamestnávateľov, významne negatívnym vplyvom na pracovné miesta na trhu práce, k ich ohrozeniu až zániku. Okrem zabezpečenia krytia časti náhrady mzdy zamestnanca v čase, keď zamestnávateľ vplyvom nepredvídateľných nadnárodných hospodárskych okolností nemôže prideľovať zamestnancom prácu v pôvodne dohodnutom rozsahu, udržanie pracovných miest a konkurencieschopnosti zamestnávateľov prispeje k zníženiu nákladov zamestnávateľov na prepúšťanie, náber a zaúčanie nových zamestnancov. Úsporu verejných financií pri udržaní pracovných miest možno očakávať aj pri dávke v nezamestnanosti, zdravotnom poistení, prípadne pri plneniach pasívnej politiky trhu práce na dávke v hmotnej núdzi. Udržanie pracovných miest bude mať pozitívny vplyv na príjem domácností, ktoré by bez podpory v čase skrátenej práce boli v prípade krízy dotknuté stratou pracovného miesta, znížením životnej úrovne a zvýšeným rizikom chudoby. Vďaka udržaniu pracovných miest dôjde tiež k úsporám v dôsledku nižšej miery čerpania iných dávok sociálneho poistenia či štátnej pomoci.

Vládny návrh zákona bol napriek skrátenému legislatívnemu konaniu prerokovaný so sociálnymi partnermi a následne aj v medzirezortnom pripomienkovom konaní.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa vzhľadom na to, že Slovenskej republike hrozia značné hospodárske škody, uzniesla na skrátenom legislatívnom konaní o vládnom návrhu zákona, ktorým sa dopĺňa zákon č. 215/2021 Z. z. o podpore v čase skrátenej práce a o zmene a doplnení niektorých zákonov v znení neskorších predpisov.


V Bratislave dňa 28. mája 2025

predseda vlády
Slovenskej republiky

